Catarroja amplia l'horari del cementeri per la festivitat de Tots Sants
26 oct. 2022

L'Ajuntament de Catarroja, a través de la regidoria de Cementeri, ha realitzat en les últimes setmanes una adequació de les instal·lacions per a atendre la gran afluència de visitants que s'esperen durant aquests dies a causa de la festivitat de Tots Sants, una vegada ha arribat la recuperació de la normalitat després de la pandèmia.

“Tornem a la normalitat d'una celebració de Tots Sants que esperem que recuperarà l’afluència de visitants prèvia a la pandèmia, amb la qual cosa hem posat en marxa tota una sèrie de mesures per tal que les persones que visiten el cementeri el troben en perfectes condicions“, explica Xavi Bellot, regidor de Cementeri. “Durant l'any hem anat millorant les instal·lacions amb treballs de manteniment i pintura, i en les últimes setmanes s’han fet treballs de jardineria per plantar espècies més sostenibles i amb menor consum d’aigua. Així mateix —continua el regidor— hem atés els suggeriments del veïnat, que hem tingut en compte i han siguts posats en marxa de manera eficient pel personal municipal”.

Jesús Monzó, alcalde de Catarroja, afegeix que “els serveis municipals han treballat intensament per tal que en aquest dia de Tots Sants, el de la tornada a la normalitat, el cementeri, presente la seua millor versió, aplicant també en aquest àmbit línies d’actuació prioritàries d’aquest govern com són la sostenibilitat, l’escolta activa a la ciutadania i la posada en valor del nostre patrimoni”.

D'aquesta manera, des del dilluns 24 està en marxa l'horari especial del cementeri, de 9 a 19 hores fins al 31 d'octubre. El dimarts 1 de novembre, dia de Tots Sants, el recinte obrirà a les 8.30 i tancarà a les 19 hores. Durant la jornada del primer de novembre hi haurà un grup de cambra que rebrà les i els visitants al hall de cementeri a iniciativa de l'Alcaldia, que també situarà una corona de flors en memòria de totes les veïnes i veïns que ens han deixat l'últim any.

Com és habitual l'Ajuntament ofereix un servei de transport amb autobús durant els dies previs a l'1 de novembre des dels barris més allunyats al cementeri. L'autobús eixirà des de la plaça de la Llotgeta cada hora de 9 a 13 h i de 16 a 18 h amb parades al carrer de Juan Parras amb Sant Miquel, plaça del Mercat amb Miguel Hernández, plaça dels Furs, Camí Reial (enfront de l'Ajuntament), Rambleta amb plaça Peregrí Llorens, i Rambleta amb Paiporta.

Treballs previs

Durant l'estiu es van fer treballs de pintura en la part exterior del hall i altres punts del recinte, a més de la substitució de diferents canalons que presentaven mal estat. Recentment s'ha pintat el perímetre exterior. La setmana passada es va renovar tota la jardineria amb material vegetal més sostenible, substituint la planta de flor de vida útil molt curta i amb un gran consum d'aigua per planta perenne que es quedarà durant tot l'any. A més, la contracta de control de plagues ha fet tractaments especials a l'interior del recinte per a evitar la proliferació de mosquits.